商山
作者：王禹偁
朝代：宋

paragraphs: 六百里巉巖，嵐光霽後添。
經年吟未得，盡日看無厭。
僧舍青當檻，人家翠滿簷。
氣蒸丹水碧，脉潤紫芝甜。
嶺礙翻雲鶻，峰遮落海蟾。
澗深春有凍，影闊夏無炎。
勢鬭嵩并華，名欺霍與灊。
石危蹲虎脚，松老咤龍髯。
曉榻便欹枕，晴樓懶下簾。
未能棲岫幌，猶道佐彤襜。
望久衣襟濕，登多屐齒粘。
何當隨四皓，深隠避猜嫌。